ועדת הכספים, כנסת 16, פרוטוקול מספר 109, 2004-01-28 00:00

אברהם הירשזון: אני מתכבד לפתוח את הישיבה.

אברהם הירשזון: על סדר היום: פניה תקציבית מס' 8 ו-9.

אברהם הירשזון: ברשותכם, אני לא יודע מי אחראי על זה במשרד האוצר, אבל אנחנו הודענו לכם כבר מיום שני ואנחנו מצלצלים כל יום ואמרנו, שאנחנו מסיימים את הישיבות והדיונים היום בשעה 11:00.

אברהם הירשזון: תעבירו לנו את זה לפני השעה 11:00, אז ב-12:00 זה מגיע.

אברהם הירשזון: לא לפני כן.

אברהם הירשזון: על כך אני מוחה נמרצות.

אברהם הירשזון: אם לא רוצים להעביר, זה בסדר, זו זכותה של הממשלה.

אברהם הירשזון: אבל אם מעבירים לא צריכים להעביר את זה כך, כדי שאנחנו לא נוכל להצביע.

אברהם הירשזון: אני מבקש שזה לא יקרה יותר.

יעקב ליצמן: אולי יש סיבה שהעבירו את זה כל כך מאוחר?

אברהם הירשזון: כבוד הרב, אני לא בוחן כליות ולב.

אברהם הירשזון: אני רק אומר את שלי.

אברהם הירשזון: מה אני יכול לעשות?

ערן פולק: זו פניה להעברת 12 מיליון שקל מתקציב הפיתוח המיועד למגזר הדרוזי לתקציב השוטף של משרד הפנים, לחלוקה לרשויות המגזר הדרוזי.

יעקב ליצמן: למה זה בוער כרגע?

יעקב ליצמן: למה זה לא מחר בבוקר?

ערן פולק: המטרה להעביר את התקציב לפני השבוע הבא, שבו יש יום חג למגזר הדרוזי - -

יעקב ליצמן: תסביר לי דבר אחד: 11 חודש אין משכורות לרשויות המקומיות, אין ראש השנה, אין סוכות, אין כסף למשכורת וזה לא מעניין אתכם.

יעקב ליצמן: למועצות דתיות אין כסף.

יעקב ליצמן: אין חגים?

יעקב ליצמן: יש ט"ו בשבט בשבוע הבא, היה חנוכה לפני חודש.

יעקב ליצמן: לא מעניין אתכם מהמשכורת.

יעקב ליצמן: רק דרוזים?

יעקב ליצמן: לא אכפת לי שתתנו, הרגע אמרת שלקראת החגים אתם מעבירים את הכסף.

יעקב ליצמן: למה אתם לא מעבירים את הכסף לרשויות לקראת החגים כמו ראש השנה, סוכות, חנוכה?

יעקב ליצמן: אין להם מה לאכול לרבנים.

יעקב ליצמן: למה אתה לא מעביר לישיבות את הכסף בזמן?

יעקב ליצמן: הם לא קיבלו כבר כמה חודשים.

יעקב ליצמן: איפה אתם?

יעקב ליצמן: אתה דואג למשרד הפנים?

יעקב ליצמן: אתה רפרנט של משרד הפנים?

יעקב ליצמן: תביאו לרשויות שיהיה להם מה לאכול.

יעקב ליצמן: רק להם יש לכם לדאוג?

יעקב ליצמן: אני אומר לך במפורש שאני בעד ואני אתמוך וצריך לתת להם ואני שמח שקיימת את הישיבה, שלא יגידו שזה הגיע ב-12:00...

יעקב ליצמן: אבל איפה אתה?

יעקב ליצמן: אתה דואג לאנשים שיהיה להם לחג?

יעקב ליצמן: אתה דואג שיהיה כסף לאנשים?

יעקב ליצמן: אתה דואג גם לכל המועצות הדתיות?

ערן פולק: מדובר בכסף שקיים לרשויות המגזר הדרוזי, כחלק מתקציבי הפיתוח של המגזר הדרוזי.

ערן פולק: תקציבי הפיתוח ב-2003 בוטלו והוחזרו רק בתחילת דצמבר 2003.

ערן פולק: אז הועברה מחצית מהסכום בדצמבר 2003 ומחצית הועברה ל-2004 ומועברת עכשיו, מאחר ונפתח התקציב וניתן להעביר את הכסף.

ערן פולק: זה כסף ששיך ל-2003, שייך למגזר הדרוזי והוא עובר לתקציב השוטף.

ערן פולק: הוא לא קשור לפתרון הבעיה הכללית.

אהוד רצאבי: הוא נמצא בתקציב של 2004?

ערן פולק: כן.

יעקב ליצמן: אדוני, בכדי שיהיה כאן גילוי נאות, בדצמבר 2003 היה כאן 32 מיליון לישיבות.

יעקב ליצמן: האוצר משך את זה, הוא לא נותן להם לאכול לחם לחגים חנוכה וט"ו בשבט.

יעקב ליצמן: אז מה אתה מספר לי סתם?

יעקב ליצמן: זה היה ומשכתם את זה.

יעקב ליצמן: ידידי, איוב קרא, אני חייב להגיד לך, שאני תומך בכל הלב בבקשה.

יעקב ליצמן: שלא יהיה כאן ויכוח וחבל שאתה מעיר לי על זה.

יעקב ליצמן: אני מעריך את זה שהוא עשה את זה לפני כל הדברים.

יעקב ליצמן: אבל שלא יספרו לי ורציתי למחות על זה, שהוא עושה כאן אפליה בין יהודים ופתאום - - בינינו?

יעקב ליצמן: זה פוליטיקה.

אברהם הירשזון: אדוני, אני מתפלא עליך שאתה חושד במישהו שהוא מתעסק בפוליטיקה עם הדברים האלה.

אברהם הירשזון: לא יתכן דבר כזה במחוזותינו.

איוב קרא: אני רוצה לומר דבר חשוב לפרוטוקול, שהכספים הללו הובטחו - -

יעקב ליצמן: הכל הובטח.

יעקב ליצמן: אני רוצה לומר לך שתקציב הישיבות היה כאן, על השולחן.

אברהם הירשזון: חבר הכנסת ליצמן ביקש שננצל את ההזדמנות הזאת כדי למחות על הנושא הזה, ללא שום קשר להעברה הזאת.

אברהם הירשזון: לכן, אני מבקש את נציג האוצר, שלא מטפל ישירות בנושא הזה, שימסור את מחאתו של חבר הכנסת ליצמן לממונים עליו, כפי שנהוג לעשות.

אברהם הירשזון: אנחנו עוברים להצבעה: מי בעד ירים את ידו, מי נגד?

אברהם הירשזון: ההצעה אושרה.

אברהם הירשזון: תודה רבה.

אברהם הירשזון: הישיבה נעולה.